ברוך אבוחצירא

רבי ברוך אבוחצירא (מכונה גם בבא ברוך; נולד בט' בתשרי תש"ב, 30 בספטמבר 1941) הוא בנו של המקובל רבי ישראל אבוחצירא ("הבבא סאלי"). מאז פטירת אביו עומד בראש החצר בנתיבות ואף ניהל את המוסדות עד לשנים האחרונות, אז נחלש, והניהול בפועל עבר לידי בנו ממשיך דרכו, הרב משה אליהו אבוחצירא.

ביוגרפיה
נולד למשפחה מקהילת יהודי תאפילאלת במרוקו, בה כיהן אביו כרב המחוז. למד בישיבה שנוסדה על ידי רבי יעקב אבוחצירא, ה"אביר יעקב", ונוהלה על ידי אביו. בגיל תשע הצטרף ל"חברא קדישא" במחוז תאפילאלת ובגיל שש עשרה הוסמך לרב, שוחט ומוהל.

עלה לישראל עם אביו בשנת תשי"ד (1954). התגורר בירושלים, תחילה למד בישיבת תפארת ציון, ולאחר מכן למד בישיבת פורת יוסף במשך שנתיים. לאחר שנתיים שב עם אביו למרוקו והמשיך בלימודיו בישיבת "אביר יעקב", עד לנישואיו בגיל תשע עשרה עם ויויאן בר ששת. אז עבר להתגורר בפריז. בשנות השישים שוב עלה לישראל, והתגורר באשקלון. היה סגן ראש עיריית אשקלון משנת 1970 עד 1978 ובנה מקוואות ובתי כנסיות בעיר.

בשנת 1980 הורשע בלקיחת שוחד וריצה בשל כך עונש של חמש שנות מאסר בכלא מעשיהו. בשנת 1984, לאחר פטירת אביו, בעת השבעה, לבש את גלימת אביו והכריז על עצמו כיורשו, לאחר שהתנער ממעשיו בעבר, ולאחר מותו של אחיו הגדול רבי מאיר אבוחצירא שנפטר שנה קודם. ..

לאחר פטירת אביו קיבל עליו את אחריות ניהול הישיבה בנתיבות, שהתרחבה ברבות השנים ומחזיקה כיום מאות אברכים, בנוסף לגני ילדים, מוסדות חינוך יסודיים ועל-יסודיים תחת השם 'באר מרים', על שם אמו מרים אבוחצירא. בשנים האחרונות, בנו, הרב משה אבוחצירא, נושא את אחריות ניהול הכוללים ורשת מוסדות החינוך.

 קשריו 
ל"בבא ברוך" חסידים ותורמים רבים, דתיים וחילוניים, אף שהוא נחשב לשנוי במחלוקת בחוגים דתיים, בעיקר חרדיים.

הוא נחשב מקורב למפלגת ש"ס וקורא בקביעות להצביע לה. בשנת 2000, עת נכנס אריה דרעי למאסר בישראל, היה בין הרבנים שתמכו באריה דרעי וטענו כי יש לפסוק שדרעי חף מפשע.

היה לומד חברותא עם הרב יששכר מאיר ראש ישיבת הנגב בנתיבות, ואף הקדיש לו ספר "אביר יעקב" בהקדשה אישית.

 נכסיו וסכסוכי ממון 
ברוך אבוחצירא מתגורר בבית אביו. בינו לבין סימי אבוחצירא, אלמנת אביו, התגלע סכסוך משפטי בנוגע לירושת הבבא סאלי ודמי מזונות. בשנת 1990 נחתם ביניהם הסכם לפיו סימי אבוחצירא תעזוב את בית המשפחה תמורת סכום גבוה שברוך אבוחצירא יחויב לשלם לה. מאז ההסכם השניים מסוכסכים.

בשנת 2012 העריך העיתון "פורבס" את שווי חצרו בכ-50 מיליון ש"ח. באוגוסט 2022 פסק בית המשפט המחוזי בתל אביב שכספים בסך 59 מיליון ש"ח, שהופקדו בשנים 2003–2011 בחשבונות הבנק של רבי ברוך אבוחצירא ובנו הרב יהודה אבוחצירא, הם הכנסה ממשלח יד החייבת במס הכנסה. כתוצאה מכך הגיע חובם של השניים למס הכנסה ל-50 מיליון ש"ח.

הקרבה בין קברו של אביו, הבבא סאלי, לבין קברו של "הבבא שלום", אביו של רבי יעקב איפרגן ("הרנטגן"), המהווים שניהם מוקדים לעלייה לרגל, הביאה ליריבות בין שתי החצרות – חצר ה"בבא ברוך", וחצרו של הרב איפרגן. היריבות הובילה את נציגי החצרות לבתי משפט בסכסוך מתוקשר בנושאי קרקעות.

הסכסוך בינו לבין איפרגן אף הוביל לתלונה שהגישו חמש נשים כנגד איפרגן בטענה שהטריד אותן מינית. החקירה הובילה למסקנה כי התלונות שקריות ושלוש מן המתלוננות נדונו בבית משפט לעבודות שירות במסגרת עסקות טיעון. נגד יוזמי ההדחה לעדויות השקר, מחצרו של הבבא ברוך, הוגשו כתבי אישום בבית משפט.

בערב יום כיפור תשע"ג נערך מפגש פיוס בין הרבנים איפרגן ואבוחצירא.

 חיים אישיים 
נשוי לרבנית ויויאן אבוחצירא ומתגורר בנתיבות.

לזוג ארבע בנות ושלושה בנים. בהם:
 בתו רות נשואה לבן דודה הרב שלמה בוסו.
 בנו יהודה מנהל את עמותת 'משכן דוד' ועסקים פרטיים
 בנו הרב משה, נחשב כסמכות תורנית וממשיך דרכו, ורבים פוקדים את שיעוריו ומתייעצים עמו בחייהם. נשוי לבתו של הרב יחיאל אבוחצירא ומנהל את מוסדות תפארת הבבא סאלי
 בנו הרב יצחק, ראש מוסדות בבאר שבע ובני ברק.
 בתו חנה נשואה לרב אברהם בליקשטיין, ראש כולל דרכי הוראה בירושלים.

קישורים חיצוניים

 חיים רייך, הבבא ברוך בראיון נדיר: "הקשר של אבי עם חב"ד התחיל כבר בימי הריי"צ", באתר חב"ד אינפו, א' שבט התשע"ד (2 בינואר 2014)

הערות שוליים

קטגוריה:רבנים ישראלים
קטגוריה:נתיבות: רבנים
קטגוריה:משפחת אבוחצירא
קטגוריה:מורשעים בעבירות שוחד בישראל
קטגוריה:רבנים ישראלים שהורשעו בדין
קטגוריה:ישראלים ילידי מרוקו
קטגוריה:חברי מועצת העיר אשקלון
קטגוריה:ישראלים שנולדו ב-1941